Bemutatkozik a Jóreménység Klub Egyesület
A Jóreménység Klub a Rákbetegek Országos Szövetsége támogatásával 1994 októberében alakult meg. Klubtagjaink, pártoló tagok és érintettek a helyi nyilvánosság előtt felvállalják betegségüket, és tapasztalataikkal segítik sorstársaikat a betegség leküzdésében.

A gyógyult betegek saját életükkel példázzák, hogy van remény a gyógyulásra. Az elmúlt évek során egymást segítő, támogató közösséggé vált klubunk. Örömmel várjuk minden hónap első csütörtöki napját, a klubnapot, amelyet a Martfű Városi Művelődési Központban tartunk. Itt feltöltődünk, megbeszélhetjük egymással örömeinket, gondjainkat. A klubnak közel 30 tagja van. 

A Martfűn és a környező településeken élő gyógyult betegek számára kulturális és szabadidős programokat, egészségügyi előadásokat szervezünk életmódbeli tanácsadást nyújtunk. Az egészségmegőrző program keretében – egészségügyi előadásokat, térítésmentes rákszűrést szervezünk önkormányzati támogatással. 

2008-tól egyesületként működünk. A Jóreménység Klub Egyesület jogutódja a szép sikereket elért, közel húsz éves klubnak.

Országosan is jelentős rendezvényünk minden év októberében a mellrák elleni séta, amelyet 2012 óta EUROPA DONNA NAPKÉNT szervezünk, figyelembe véve a nemzetközi mellrák elleni küzdelem európai szervezetének ajánlásait.

2006-ban Martfű Városért Egészségügyi Díjban részesültünk, 2008-ban pedig a Jász-Nagykun-Szolnok Megyei Közgyűlés Egészségügyi Díjban részesítette a Jóreménység Klubot.
Rendszeres támogatóink: Rákbetegek Országos Szervezete, Martfű Város Önkormányzata és a Nemzeti Erőforrás Minisztérium.

Ha tanácsra, biztatásra, jó szóra vágyik, csatlakozzon hozzánk, várjuk minden hónap első csütörtökén, Martfűn a Városi Művelődési Központban.
Ha egyetért céljainkkal, kérjük, támogassa munkánkat adója 1 %-ával!

